DA Den Europæiske Unions Tidende L 76/39

DEN UDENRIGS- OG SIKKERHEDSPOLITISKE KOMITÉS AFGØRELSE EUFOR RCA/2/2014

af 11. marts 2014

om nedsættelse af bidragyderkomitéen for Den Europæiske Unions militæroperation i Den Centralafrikanske Republik (EUFOR RCA)

(2014/138/FUSP)

DEN UDENRIGS- OG SIKKERHEDSPOLITISKE KOMITÉ HAR —

under henvisning til traktaten om Den Europæiske Union, særlig artikel 38, stk. 3,

under henvisning til Rådets afgørelse 2014/73/FUSP af 10. februar 2014 om Den Europæiske Unions militæroperation i Den Centralafrikanske Republik (EUFOR RCA) (1), særlig artikel 8, stk. 5, og

ud fra følgende betragtninger:

(1) I henhold til artikel 8, stk. 5, i Rådets afgørelse 2014/73/FUSP bemyndigede Rådet Den Udenrigs- og Sikkerhedspolitiske Komité (PSC) til at træffe de relevante afgørelser om nedsættelse af en bidragyderkomité for Den Europæiske Unions militæroperation i Den Centralafrikanske Republik (EUFOR RCA).

(2) Konklusionerne fra Det Europæiske Råds møde i Nice den 7.-9. december 2000 og i Bruxelles den 24. og 25. oktober 2002 fastlagde ordninger for tredjelandes deltagelse i krisestyringsoperationer og nedsættelsen af en bidragyderkomité.

(3) Bidragyderkomitéen bør være et forum for drøftelse af alle problemer vedrørende ledelsen af EUFOR RCA med de bidragydende tredjelande. PSC, der udøver den politiske kontrol med og strategiske ledelse af EUFOR RCA, bør tage hensyn til komitéens synspunkter.

(4) I medfør af artikel 5 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i vedtagelsen af denne afgørelse, som ikke er bindende for og ikke finder anvendelse i Danmark —

VEDTAGET DENNE AFGØRELSE:

Artikel 1

Nedsættelse og mandat

Der nedsættes herved en bidragyderkomité for Den Europæiske Unions militæroperation i Den Centralafrikanske Republik (EUFOR RCA). Komitéens mandat er fastlagt i konklusionerne fra Det Europæiske Råd i Nice den 7.-9. december 2000 og i Bruxelles den 24. og 25. oktober 2002.

Artikel 2

Sammensætning

1. Bidragyderkomitéen sammensættes af følgende medlemmer:

— repræsentanter for alle medlemsstater

— repræsentanter for de tredjelande, der deltager i EUFOR RCA, og som yder væsentlige bidrag.

2. En repræsentant for Kommissionen kan også deltage i bidragsyderkomitéens møder.

Artikel 3

Oplysninger fra EU's øverstbefalende for operationen

Bidragyderkomitéen modtager oplysninger fra EU's øverstbefalende for operationen.

Artikel 4

Formand

Bidragyderkomitéen har som formand Unionens højtstående repræsentant for udenrigsanliggender og sikkerhedspolitik eller dennes repræsentant i tæt samråd med formanden for Den Europæiske Unions Militærkomité eller med dennes repræsentant.

Artikel 5

Møder

1. Formanden indkalder regelmæssigt til møde i bidragyderkomitéen. Hvis omstændighederne kræver det, kan der indkaldes til hastemøder på formandens initiativ eller efter anmodning fra et medlem.

2. Formanden udsender inden mødet en foreløbig dagsorden og dokumenter af relevans for mødet. Formanden har ansvaret for at orientere PSC om resultatet af bidragyderkomitéens drøftelser.

Artikel 6

Tavshedspligt

1. I overensstemmelse med Rådets afgørelse 2013/488/EU (2) finder Rådets sikkerhedsregler anvendelse på bidragyderkomitéens møder og drøftelser. Navnlig skal repræsentanter i bidragsyderkomitéen have den fornødne sikkerhedsgodkendelse.

2. Bidragyderkomitéens drøftelser er undergivet tavshedspligt, medmindre bidragsyderkomitéen med enstemmighed træffer anden bestemmelse.

Artikel 7

Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den 11. marts 2014. På Den Udenrigs- og Sikkerhedspolitiske Komités vegne W. STEVENS Formand

(1) EUT L 40 af 11.2.2014, s. 59.

(2) Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).